CELEX: 
Language: ro
Date: 2018-12-14 00:00:00
Title: REGULAMENTUL DELEGAT (UE) …/… AL COMISIEI de modificare a anexei II la Regulamentul (UE) nr. 516/2014 al Parlamentului European și al Consiliului de instituire a Fondului pentru azil, migrație și integrare

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) nr. 516/2014 al Parlamentului European și al Consiliului de instituire a Fondului pentru azil, migrație și integrare
                  1
                împuternicește Comisia să adopte acte delegate în temeiul condițiilor prevăzute la articolul 26.
            
            
               În special, conform articolului 16 alineatul (2) din Regulamentul (UE) nr. 516/2014, Comisia este împuternicită, în contextul reexaminării intermediare menționate la articolul 15 din Regulamentul (UE) nr. 514/2014, să revizuiască, prin intermediul unor acte delegate, anexa II la regulamentul menționat, care stabilește lista acțiunilor specifice enumerate la articolul 16 și în considerentul 38.
            
            
               Caracterul dinamic al fluxurilor de migrație necesită o abordare comună flexibilă care să răspundă în mod adecvat evoluțiilor politice și nevoilor de finanțare ale UE și ale statelor sale membre, în special ale celor care se confruntă în mod constant cu o presiune ridicată exercitată de migrație la frontierele externe. 
            
            
               În acest context, Agenda europeană privind migrația, prezentată de Comisia Europeană la 13 mai 2015
                  2
                și aprobată de Consiliul European din 25 și 26 iunie 2015
                  3
               , include un set de măsuri pe termen scurt și lung, printre care se numără punerea efectivă în aplicare a sistemului european comun de azil (SECA). Printre altele, în acest document se face referire la îmbunătățirea condițiilor de primire, în vederea consolidării protecției drepturilor fundamentale ale solicitanților de azil, o atenție deosebită acordându-se nevoilor grupurilor vulnerabile. În conformitate cu articolul 3 alineatul (2) din Regulamentul (UE) nr. 516/2014, Fondul pentru azil, migrație și integrare ar trebui să contribuie la consolidarea și la dezvoltarea tuturor aspectelor SECA. 
            
            
               Necesitatea sprijinirii unor astfel de eforturi a fost reiterată de Consiliul European în concluziile sale din 28 iunie 2018, în cadrul cărora s-a solicitat înființarea, pe teritoriul UE, a unor „centre controlate”, pe bază de voluntariat.
            
            
               În contextul reexaminării intermediare a programelor naționale ale statelor membre efectuate în conformitate cu articolul 15 din Regulamentul (UE) nr. 514/2014 și ținându-se seama de prioritățile de politică ale UE identificate mai sus și de obiectivele generale și specifice ale Fondului pentru azil, migrație și integrare, s-au identificat nevoi suplimentare de finanțare ale statelor membre, în special ale celor care se confruntă cu o presiune ridicată a migrației la frontierele externe. 
            
            
               Aceste nevoi sunt legate în special de centrele de primire și cazare și de detenție, precum și de asigurarea serviciilor corespunzătoare pentru solicitanții de protecție internațională sau pentru alți resortisanți ai țărilor terțe care se află pe teritoriul unui stat membru și care nu îndeplinesc sau care nu mai îndeplinesc condițiile de intrare și/sau de ședere în statul membru respectiv, precum și de acordarea de sprijin în vederea găsirii unei locuințe pentru beneficiarii de protecție internațională. 
            
            
               Astfel de nevoi de finanțare ar trebui să fie acoperite în cel mai adecvat mod posibil prin utilizarea celui mai potrivit instrument de finanțare. 
            
            
               În acest sens, ținându-se seama de particularitățile nevoilor de finanțare aferente, completarea programelor naționale ale statelor membre prin intermediul cheii de repartizare care a fost utilizată pentru distribuirea alocării de bază pentru fiecare stat membru nu este instrumentul adecvat, deoarece nu ar permite formularea unui răspuns care să acopere nevoile specifice ale statelor membre ce se confruntă cu o presiune ridicată a migrației.
            
            
               Nici utilizarea asistenței de urgență nu se numără printre cele mai bune opțiuni, deoarece aceasta presupune, în principiu, existența unor circumstanțe foarte specifice, și anume o situație de urgență, astfel cum este definită la articolul 2 litera (k) din Regulamentul (UE) nr. 516/2014. În plus, în cadrul asistenței de urgență, finanțarea se acordă pe baza unui proiect, pentru o perioadă limitată, spre deosebire de finanțarea acordată prin intermediul programelor naționale, care oferă o perspectivă multianuală. 
            
            
               Utilizarea unor acțiuni specifice în cadrul gestiunii partajate permite o ajustare mai flexibilă în funcție de dinamica și particularitățile unei anumite situații, deoarece oferă o abordare personalizată prin care se canalizează fonduri suplimentare către statele membre, oferindu-se sprijin pentru o activitate specifică în cadrul Fondului pentru azil, migrație și integrare. Având în vedere caracterul foarte specific al activităților care necesită sprijinul financiar suplimentar menționat mai sus, acțiunile specifice sunt considerate, prin urmare, cel mai adecvat instrument de finanțare. 
            
            
               Lista actuală de acțiuni specifice din anexa II conține șase acțiuni specifice transnaționale și două acțiuni naționale care se desfășoară în cooperare cu UNHCR. 
            
            
               Întrucât acțiunile specifice existente nu permit sprijinirea tipului de activități identificate în contextul reexaminării intermediare, o astfel de acțiune specifică nouă trebuie inclusă în anexa relevantă la Regulamentul (UE) nr. 516/2014. 
            
            
               Noua acțiune specifică propusă ar contribui la gestionarea eficace a fluxurilor de migrație, care se înscrie în obiectivul general al fondului, și ar spori solidaritatea între statele membre, care este unul dintre obiectivele specifice explicite ale Fondului pentru azil, migrație și integrare. În plus, această acțiune este în conformitate cu măsurile prevăzute în Agenda europeană privind migrația referitoare la punerea în aplicare efectivă a sistemului european comun de azil.
            
            
               De altfel, o astfel de modificare a listei de acțiuni specifice pentru a răspunde nevoilor specifice ale statelor membre, astfel cum se prevede în temeiul juridic al Fondului pentru azil, migrație și integrare, reprezintă o ocazie de a spori valoarea adăugată a UE în contextul gestionării fluxurilor de migrație. 
            
            
               2.CONSULTĂRI ÎNAINTEA ADOPTĂRII ACTULUI
            
            
               În conformitate cu normele privind o mai bună legiferare și în conformitate cu considerentul 51 din Regulamentul (UE) nr. 516/2014, atunci când elaborează acte delegate, Comisia ar trebui să consulte experți din toate statele membre. La 6 iunie 2018, a fost convocată o reuniune la nivel de experți pentru a se discuta această chestiune. Din cauza faptului că s-au înscris foarte puține persoane, reuniunea a fost anulată, iar consultarea a avut loc printr-o procedură scrisă în perioada 4 iunie-20 iunie 2018. 
            
         
         
            
               Observațiile formulate de experții statelor membre au fost luate în considerare în mod corespunzător în proiectul de regulament delegat al Comisiei. 
            
            
               În conformitate cu normele privind o mai bună legiferare, după consultarea interservicii, s-a folosit un mecanism de feedback. Perioada de feedback s-a încheiat la 22 octombrie 2018. Nu s-au primit observații.
            
            
            
               3.ELEMENTELE JURIDICE ALE ACTULUI DELEGAT
            
            
               Articolul 16 alineatul (2) din Regulamentul (UE) nr. 516/2014 împuternicește Comisia să adopte acte delegate pentru a modifica anexa II la acest regulament, care stabilește lista acțiunilor specifice.
            
            
               Articolul 26 din Regulamentul (UE) nr. 516/2014 stabilește exercitarea delegării, în special condițiile în care i se conferă Comisiei competența de a adopta acte delegate.
            
            
               
            
            
               REGULAMENTUL DELEGAT (UE) …/… AL COMISIEI
            
            
               din 14.12.2018
            
            
               de modificare a anexei II la Regulamentul (UE) nr. 516/2014 al Parlamentului European și al Consiliului de instituire a Fondului pentru azil, migrație și integrare
               
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 516/2014 al Parlamentului European și al Consiliului din 16 aprilie 2014 de instituire a Fondului pentru azil, migrație și integrare, de modificare a Deciziei 2008/381/CE a Consiliului și de abrogare a Deciziilor nr. 573/2007/CE și nr. 575/2007/CE ale Parlamentului European și ale Consiliului și a Deciziei 2007/435/CE a Consiliului
                  4
               , în special articolul 16 alineatul (2),
            
            
               întrucât:
            
            
               (1)Articolul 15 alineatul (1) litera (b) și articolul 16 alineatele (1) și (3) din Regulamentul (UE) nr. 516/2014 se referă la resursele disponibile pentru acțiuni specifice care urmează să fie alocate statelor membre.
            
            
               (2)În contextul reexaminării intermediare menționate la articolul 15 din Regulamentul (UE) nr. 514/2014, s-au identificat nevoi suplimentare de finanțare ale statelor membre în domeniul azilului, al migrației și al integrării.
            
            
               (3)În urma reexaminării intermediare a rezultat că există o nevoie clară de sprijin financiar corespunzător în legătură cu centrele de primire și cazare și de detenție, precum și de asigurare a serviciilor corespunzătoare pentru solicitanții de protecție internațională sau pentru alți resortisanți ai țărilor terțe care se află pe teritoriul unui stat membru și care nu îndeplinesc sau care nu mai îndeplinesc condițiile de intrare și/sau de ședere în statul membru respectiv, precum și de acordarea de sprijin în vederea găsirii unei locuințe pentru beneficiarii de protecție internațională.
            
            
               (4)Uniunea și-a reiterat sprijinul pentru astfel de eforturi în concluziile Consiliului European din 28 iunie 2018, în cadrul cărora s-a solicitat înființarea, pe bază de voluntariat, a unor „centre controlate” pe teritoriul UE.
            
            
               (5)Lista actuală de acțiuni specifice prevăzută în anexa II la Regulamentul (UE) nr. 516/2014 prezintă opt acțiuni specifice prin care statele membre pot primi finanțare suplimentară, dintre care șase sunt acțiuni comune la care participă mai multe state membre.
            
         
         
            
               (6)Evoluțiile politice și nevoile de finanțare identificate în contextul reexaminării intermediare nu pot fi abordate în mod adecvat cu ajutorul actualei liste de acțiuni specifice. Prin urmare, modificarea acestei liste este cea mai bună modalitate de a asigura flexibilitatea Fondului pentru azil, migrație și integrare.
            
            
               (7)Noua acțiune specifică care se adaugă în anexa II la Regulamentul (UE) nr. 516/2014 ar contribui la gestionarea eficientă a fluxurilor de migrație. Aceasta ar fi în conformitate cu obiectivul specific al regulamentului, menționat la articolul 3 alineatul (2) litera (d), de a consolida solidaritatea între statele membre.
            
            
               (8)Adăugarea unei noi acțiuni specifice care să reflecte evoluțiile politice recente și nevoile de finanțare ale statelor membre ar genera o valoare adăugată semnificativă, deoarece ar contribui la atenuarea presiunii la care sunt supuse statele membre cele mai afectate de fluxurile de migrație și de azil și, prin urmare, la atenuarea presiunii exercitate asupra Uniunii în ansamblu.
            
            
               (9)Pentru a permite aplicarea rapidă a prezentei acțiuni specifice, având în vedere nevoile urgente de finanțare identificate mai sus, regulamentul ar trebui să intre în vigoare în ziua următoare datei publicării în Jurnalul Oficial al Uniunii Europene.
            
            
               (10)Prin urmare, Regulamentul (UE) nr. 516/2014 ar trebui modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               În anexa II la Regulamentul (UE) nr. 516/2014 se adaugă următorul punct 9:
            
            
               «9. În statele membre care se confruntă cu o presiune ridicată și disproporționată exercitată de migrație, înființarea, dezvoltarea și exploatarea unor centre adecvate de primire și cazare și de detenție, precum și a serviciilor corespunzătoare, pentru solicitanții de protecție internațională sau resortisanții țărilor terțe care se află pe teritoriul unui stat membru și care nu îndeplinesc sau care nu mai îndeplinesc condițiile de intrare și/sau de ședere în statul membru respectiv, precum și acordarea de sprijin în vederea găsirii unei locuințe pentru beneficiarii de protecție internațională, inclusiv în „centre controlate” înființate de un stat membru.»
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în statele membre în conformitate cu tratatele.
            
            
               Adoptat la Bruxelles, 14.12.2018
            
            
               
                     Pentru Comisie,
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        Regulamentul (UE) nr. 516/2014 al Parlamentului European și al Consiliului din 16 aprilie 2014 de instituire a Fondului pentru azil, migrație și integrare, de modificare a Deciziei 2008/381/CE a Consiliului și de abrogare a Deciziilor nr. 573/2007/CE și nr. 575/2007/CE ale Parlamentului European și ale Consiliului și a Deciziei 2007/435/CE a Consiliului (JO L 150, 20.5.2014, p. 168).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        JO L 150, 20.5.2014, p. 168.